Inger Støjberg (V), 2010-06-16:
Det er jo sandt at sige en bemærkelsesværdig dag i dag, for jeg må sige, at jeg egentlig havde regnet med, at jeg skulle gå op og takke for en grundig debat, for det her er jo et meget, meget vigtigt forslag.
Det er jo faktisk så vigtigt et forslag, at man må sige, at oppositionen af flere omgange har tordnet imod det.
Men man må så omvendt sige, at når de så faktisk har muligheden for at tage debatten i Folketingssalen, ja, så bliver de væk.
Der er jo noget tomt, må man sige, på stolerækkerne i oppositionens side af salen i dag.
Og jeg må bare ærligt indrømme, at det undrer mig.
Vi havde en særdeles god og grundig første behandling.
Vi havde en god og grundig anden behandling.
Vi har haft samråd om det her spørgsmål.
Og man må sige, at regeringen og Dansk Folkeparti har lagt genopretningsplanen på bordet – klokkeklart, så enhver ved, hvad der kommer til at ske, og enhver får god tid til at indrette sig på de ændringer, der kommer til at ske, også her på dagpengeområdet naturligvis.
Men det, der så står tilbage, er jo, at oppositionen ikke vil sige, hvad der skal ske, hvis det var sådan, at oppositionen rent faktisk fik magt, som den har agt.
Eller det vil sige: Det, oppositionen har fremlagt, er jo mange forskellige holdninger.
Det er jo oven i købet lykkedes at få en demonstration på Slotspladsen imod de her ændringer på dagpengeområdet, men det holdt så lige indtil i lørdags, for man kan jo sige, at det, Harald Børsting, der er formand for LO, glemte at sige til alle de folk, der stod på Slotspladsen, var, at det, de demonstrerede imod, var han sådan set indirekte for.
For Harald Børsting siger i avisen her i weekenden, at de dagpengeændringer, der er lagt op til, regner man jo bare ind i planen nu, så de skal ikke rulles tilbage igen.
Men det glemte man jo fuldstændig at sige den dag, man stod på Slotspladsen her uden for Christiansborg.
Og det kunne jo nok være, at det kunne være interessant for resten af Folketinget at få et svar på det i dag: Hvorfor sagde man ikke det til de folk, der havde taget turen i bus fra Brønderslev, fra Frederikshavn, fra Lemvig, og hvor de alle sammen kom fra?
Det kunne være ret godt at få et svar på det.
Altså, faktisk har vi slet ikke fået svar fra oppositionen på, hvad der skal ske.
Nogle siger, at det skal rulles tilbage.
Nogle siger, at det ikke skal rulles tilbage.
Nogle regner det ind i den såkaldte genopretningspakke eller »En Fair Løsning«, som oppositionen har lavet.
Men det hele står bare og flagrer i vinden i dag.
Og der havde jeg jo så troet, at dagen i dag skulle være dagen, hvor vi fik et svar fra oppositionen.
Men der må man sige, at det blafrer i vinden, og det, der står tilbage, er vel så egentlig, at man holdt de 40.000 mennesker, der stod herude og demonstrerede, mere eller mindre for nar.
Men jeg vil sige, at ud over det har vi lige indtil i dag haft en meget seriøs behandling af det her lovforslag.
Jeg har besvaret 123 skriftlige spørgsmål fra udvalget.
Der har været fire samrådsspørgsmål.
Og vi har jo så her i salen drøftet det i omkring 13 timer.
Med aftalen om genopretningen af dansk økonomi har vi taget et vigtigt skridt i retning af at løse de udfordringer, det danske samfund står over for på både kort og lang sigt.
Et væsentligt led i aftalen er en samlet dagpengereform, som indeholder tre elementer: en nedsættelse af dagpengeperioden fra 4 år til 2 år, som vi behandler her i dag, en harmonisering af optjenings- og genoptjeningskravet for ret til dagpenge, så ledige fremover skal have 52 ugers beskæftigelse inden for 3 år for at genoptjene retten til dagpenge, som vi så også senere skal behandle, og endelig det sidste forslag, som kommer til efteråret, nemlig en ændring af beregningsperioden.
Lovbehandlingen af det sidste element vil vi vende tilbage til til efteråret, men med det lovforslag, som vi behandler lige nu, får vi jo ændret dagpengeperioden fra 4 år til 2 år.
Vi er dermed godt på vej til at imødekomme den store udfordring, som det danske samfund står over for, nemlig at skulle skaffe 24 mia. kr.
Dagpengereformen er en god løsning.
Det er faktisk noget, som de fleste økonomer er enige om at den er.
Der er bred enighed om, at en kortere dagpengeperiode og en harmonisering af beskæftigelseskravet vil styrke strukturerne på arbejdsmarkedet.
Det har både vismændene, OECD, Arbejdsmarkedskommissionen og Velfærdskommissionen sagt.
Reformen har den fordel, at den øger arbejdsudbuddet på sigt og dermed også er med til at sørge for, at vi mere varigt kan finansiere velfærden, eller sagt med nogle lidt finere ord: Vi styrker den finanspolitiske holdbarhed.
Pilen peger mod lysere tider.
Ledigheden er ikke steget i ½ år; den er faktisk stille og roligt faldet med omkring 3.900 personer siden november måned.
Det bekræfter, at en dagpengereform nu er timet helt rigtigt.
Forslagene vil styrke strukturerne på arbejdsmarkedet, når der for alvor kommer gang i hjulene igen, og vi giver danskerne god tid til at forberede sig på de nye forhold.
Alle, som bliver omfattet af de nye regler, får 2 år til at indrette sig på de nye regler.
Jeg har under min tale ved andenbehandlingen adresseret en lang række spørgsmål, som er gået igen og igen i debatten, og som jeg også kort lige vil bruge lejligheden til at gentage her.
Det er nemlig spørgsmålet om, om en nedsættelse af dagpengeperioden ikke også er enden på den danske flexicuritymodel.
Der vil jeg sige: Tværtimod.
Et andet spørgsmål, der er blevet diskuteret grundigt, er, om dagpengereformen betyder, at vi får store sociale problemer.
Der vil jeg også sige: Nej, tværtimod.
Faktisk er det sådan, at den dagpengereform, der nu lige om lidt bliver vedtaget, vil tilskynde til, at ledige kommer hurtigere tilbage i job.
Så har der været diskussion om, hvorvidt dagpengereformen vil skabe løntrykkeri, og der vil jeg også sige: Tværtimod.
Den her dagpengereform vil betyde, at ledige tidligere og mere intensivt vil søge job. Så regeringen har sammen med de andre ansvarlige partier her i Folketinget sikret vejen til genopretning af dansk økonomi, og det er på en måde, så alle kommer til at bidrage.
Men jeg vil gerne sige tak for debatten – ikke tak for den debat, der har været i dag, for den har ikke været der, men tak for den debat, som vi har haft ved førstebehandlingen og andenbehandlingen, og også for den grundige debat i samråd og via de spørgsmål, der er blevet sendt.